b'\n_START_ARTICLE_\nStyrkepr\xc3\xb8ven Rett Vest\n_START_PARAGRAPH_\nStyrkepr\xc3\xb8ven Rett Vest er et ultral\xc3\xb8p som arrangeres i fjellheimen i Bergen._NEWLINE_I 1984 gjennomf\xc3\xb8rte de tre br\xc3\xb8drene H\xc3\xa5kon, Harald og Peter Kryvi den lange turen fra Gullbotn til Kj\xc3\xb8kkelvik, og dette inspirerte i 1989 Geo Wilson til \xc3\xa5 samle en liten gruppe som arrangerte en ny tur i samme l\xc3\xb8ype. Da dette ga mersmak gjentok de turen \xc3\xa5ret etter og fikk med seg flere mosjonister. P\xc3\xa5 f\xc3\xa5 \xc3\xa5r utviklet det seg til \xc3\xa5 bli en \xc3\xa5rlig tradisjon for et hundretall sprekinger. L\xc3\xb8yperekordene innehas av Thorbj\xc3\xb8rn Ludvigsen med tiden 4 timer og 40 minutter, og Ingeborg Kristine Lind med tiden 6 timer og 54 minutter._NEWLINE_I 2013 feiret Styrkepr\xc3\xb8ven Rett Vest 25-\xc3\xa5rsjubileum.\n_START_SECTION_\nL\xc3\xb8ypebeskrivelse\n_START_PARAGRAPH_\nL\xc3\xb8ypen starter p\xc3\xa5 Gullbotn og g\xc3\xa5r opp til Gullfjellstoppen og l\xc3\xb8ypens h\xc3\xb8yeste punkt p\xc3\xa5 987 meter. Derfra g\xc3\xa5r ruten videre vestover og innom toppene Auslirinden, Sletteggen og Livarden. For \xc3\xa5 komme fra fjellmassivet Gullfjellet og over til Byfjellene m\xc3\xa5 man nesten helt ned p\xc3\xa5 havniv\xc3\xa5 p\xc3\xa5 Haukeland f\xc3\xb8r oppstigningen igjen mot Ulriken starter n\xc3\xa6rmest umiddelbart. Etter \xc3\xa5 ha passert dette fjellet fortsetter l\xc3\xb8ypen ned til Bergen by hvor man m\xc3\xa5 gjennom 2-3 km med asfalt og brostein f\xc3\xb8r man starter signingen mot L\xc3\xb8vstakken fra Solheimsviken. Derfra f\xc3\xb8lger Damsg\xc3\xa5rdsfjellet og til slutt Lyderhorn f\xc3\xb8r m\xc3\xa5lgang i Kj\xc3\xb8kkelvik._NEWLINE_Totalt er l\xc3\xb8ypen ca. 50 km lang og har en total stigning p\xc3\xa5 mer enn 3000 h\xc3\xb8ydemeter.\n_START_SECTION_\nUlykker\n_START_PARAGRAPH_\nI 2004 omkom to deltakere da de falt utfor Markskilfossen da de deltok i Styrkepr\xc3\xb8ven Rett Vest. Arrang\xc3\xb8ren m\xc3\xa5tte dengang t\xc3\xa5le kritikk for ikke p\xc3\xa5 forh\xc3\xa5nd \xc3\xa5 ha avlyst arrangementet p\xc3\xa5 grunn av d\xc3\xa5rlig v\xc3\xa6r, men fikk ogs\xc3\xa5 ros fra Politiet for m\xc3\xa5ten arrang\xc3\xb8ren h\xc3\xa5ndterte ulykken p\xc3\xa5._NEWLINE_I 2009 omkom ogs\xc3\xa5 en deltaker etter at han hadde brutt l\xc3\xb8pet og falt utfor en h\xc3\xb8y skrent da han skulle ta seg ned til n\xc3\xa6rmeste bebyggelse.'